L’alcalde de Sagunt es reuneix amb Jorge Hermosilla i Ester Alba per signar un conveni de col·laboració per a la candidatura de Sagunt a Patrimoni de la Humanitat
23 de maig 2017

![](/media/icyife3u/38-img_1122.jpg)Este matí l’alcalde de Sagunt, Quico Fernández, s’ha reunit amb el vicerector de Participació i Projecció Territorial de la Universitat de València, Jorge Hermosilla, i la degana de la Facultat de Geografia i Història, Ester Alba perquè l’Ajuntament de Sagunt signe un conveni de col·laboració amb la facultat de Geografia i Història de la Universitat de València per a l’elaboració d’un Pla Director que determine els terminis i el full de ruta per a la candidatura de Sagunt a Patrimoni de la Humanitat.  
  
El Pla Director tindrà com a objectius fonamentals l’assessorament i el desenvolupament de projectes per a posar en valor el patrimoni local, l’anàlisi i avaluació dels criteris del Patrimoni Mundial per a fixar l’excepcionalitat del patrimoni local i la participació ciutadana en el projecte, entre d'altres. Estos objectius tindran com a finalitat elaborar l’expedient de la candidatura per a ser presentada a la UNESCO.  
  
Per a l’alcalde de Sagunt, Quico Fernández, esta iniciativa comporta **“entrar en una segona fase del projecte. Primer, hem començat a dinamitzar i impulsar totes les iniciatives relacionades amb el patrimoni local amb la finalitat de donar-lo a conéixer, estimar-lo i fer partícips els ciutadans del seu valor. Hem iniciat projectes nous que han sigut molt ben acollits per part dels ciutadans. Ara anem a continuar amb esta estratègia de ciutat, per descomptat, però ja és hora de fer compatible la dinamització amb l’elaboració de l’expedient. En este sentit, i segons vam acordar en l’última reunió del Consell Assessor del Patrimoni de la Humanitat, signarem un conveni amb la Facultat de Geografia i Història de la Universitat de València perquè ens assessoren en esta nova etapa. A més, l’Ajuntament de Sagunt ja va aprovar per unanimitat de tots els partits polítics sense excepció la seua voluntat clara i rotunda de presentar una candidatura davant la UNESCO”.**   
  
D’altra banda, segons Fernández, **“considerem que la universitat és la institució idònia per a orientar-nos i guiar-nos en l’elaboració de l’expedient a través de la comissió científica i de tots els membres del Consell Assessor del Patrimoni de la Humanitat. Volem presentar un projecte ben treballat, rigorós, ben elaborat, perquè sabem que és un camí molt difícil i cal fer-ho molt bé per a tindre possibilitats de ser Patrimoni de la Humanitat”.**  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-es-reuneix-amb-jorge-hermosilla-i-ester-alba-per-signar-un-conveni-de-col-laboració-per-a-la-candidatura-de-sagunt-a-patrimoni-de-la-humanitat/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-es-reuneix-amb-jorge-hermosilla-i-ester-alba-per-signar-un-conveni-de-col-laboració-per-a-la-candidatura-de-sagunt-a-patrimoni-de-la-humanitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-es-reuneix-amb-jorge-hermosilla-i-ester-alba-per-signar-un-conveni-de-col-laboració-per-a-la-candidatura-de-sagunt-a-patrimoni-de-la-humanitat/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-es-reuneix-amb-jorge-hermosilla-i-ester-alba-per-signar-un-conveni-de-col-laboració-per-a-la-candidatura-de-sagunt-a-patrimoni-de-la-humanitat/)